Seinblokkering was ‘tegniese fout’ sê ministersJoernaliste het Donderdagaand met die aanvang van die staatsrede beswaar gemaak oor selfoonsein wat geblok is. Foto: Twitter “Ek sal dit as ŉ tegniese fout beskryf tot die presidensie en die parlement vra vir ŉ volledige ondersoek om te sê ons moet almal weet wat gebeur het, en dan noem ons dit op die regte naam,” het Maite Nkoana-Mashabane, minister van internasionale betrekkinge en samewerking, aan verslaggewer gesê. Nkoana-Mashabane het gesê geen van die buitelandse diplomate wat Donderdagaand se staatsrede en Saterdagaand se Ubuntu-toekennings bygewoon het, het gekla oor die selfoonsein nie. “Nie ‘n enkele ambassadeur het ons hieroor uitgevra nie, want hierdie tegniese foute gebeur oral. Ek onthou toe ek in die parlement gesit het en die president wou praat maar sy mikrofoon was nie aan nie, so ons almal wil weet wat gebeur het en kom ons vat dit rustig.” Derek Hanekom, minister van toerisme, het gesê die ministers was net so verbaas soos die joernaliste toe hulle gesien het daar is nie selfoonsein nie. Ciyabonga Cwele, minister van telekommunikasie en poswese, het gesê hy kan nie kommentaar lewer oor die geloofwaardigheid van berigte dat ŉ seinblokkeringstoestel in die Nasionale Vergadering opgemerk is nie. “Daar is ŉ ondersoek na die foute wat Donderdag voorgekom het. Daar was ŉ seinprobleem. Daar was ook ŉ probleem met die mikrofone. Dit is dinge wat ons bekommerd maak, maar kom ons wag vir ŉ behoorlike verslag aangesien dit gevaarlik sal wees om te spekuleer,” het Cwele gesê. Hanekom het intussen sy ontsteltenis uitgespreek oor die ontwrigtings wat tydens pres. Jacob Zuma se staatsrede voorgekom het, maar meen dit het nie ŉ groot impak op die land se beeld nie. “Dit is ‘n baie klein gebeurtenis, groot vir ons en ons hou nie daarvan nie, maar in die wêreldwye konteks baie klein, so dis baie onwaarskynlik dat dit enige beduidende impak op toerisme sal hê, indien enige.” Rob Davies, minister van handel en nywerheid, het met Hanekom saamgestem. “Ek dink ek wil ŉ soortgelyke sentiment as minister Hanekom deel, naamlik dat geleenthede wat in ons land plaasvind, al is dit betreurenswaardig, nie hoofkwessies is wat beleggers bekommer nie.”